Den milde vinter betyder, at dræbersneglene har overlevet, og de er klar til at formere sig.

Den milde og våde vinter har været optimal for den Iberiske Skovsnegl, der afskyr kulde og frost. Den såkaldte dræbersnegl har overlevet vinteren, og blot en snegl kan nå at lægge op til 700 æg om året. - Det er nu, der kommer en stor mængde, der formerer sig hurtigt, siger Martin Holmriis, gartner hos Gug Planteskole. Der er imidlertid en hel masse, som haveejere selv kan gøre for at undgå, at haven invaderes af ubudne gæster. - Her ved fuglebadet er det jo oplagt at rense det og lægge en ølfælde, siger Martin Holmriis. - Det er simpelthen en skål, hvor man hælder en lille smule øl i, og så kan de lige kravle ind her, og så ligger de og drukner siger han. Man skal dog være varsom med ølfælder. For de er ulovlige, hvis de er indrettet, så sneglene drukner i dem. Hvis fælden blot er indrettet for at lokke dem i en fælde, som de kan undslippe igen, er det i orden. Grunden til, at det kan være ulovligt, er, at dræbersnegle er omfatte af dyreværnsloven og derfor ikke må druknes. Martin Holmriis anbefaler også, at man drysser sneglegift under blade, kviste og krukker. - Og det kan man gøre allerede nu, siger Martin Holmriis.